O‘zbekiston Respublikasi pochta to‘lovining davlat belgilari to‘g‘risida nizomni tasdiqlash haqida

“Pochta aloqasi to‘g‘risida”gi O‘zbekiston Respublikasining Qonuni (O‘zbekiston Respublikasi qonun hujjatlari to‘plami, 2009-y, 17-son, 209-modda), O‘zbekiston Respublikasi Vazirlar Mahkamasining 2004-yil 19-iyuldagi 339-son “Pochta aloqasi sohasidagi faoliyatni takomillashtirish to‘g‘risida”gi (O‘zbekiston Respublikasi qonun hujjatlari to‘plami, 2004-y., 29-son, 330-modda) va 2012-yil 19-dekabrdagi 355-son “O‘zbekiston Respublikasi Aloqa, axborotlashtirish va telekommunikatsiya texnologiyalari davlat qo‘mitasi hamda Aloqa, axborotlashtirish va telekommunikatsiya texnologiyalari sohasida nazorat bo‘yicha davlat inspeksiyasi to‘g‘risidagi nizomlarni tasdiqlash haqida”gi (O‘zbekiston Respublikasi qonun hujjatlari to‘plami, 2012-y., 52-son, 589-modda) qarorlariga muvofiq O‘zbekiston Respublikasi Aloqa, axborotlashtirish va telekommunikatsiya texnologiyalari davlat qo‘mitasi qaror qiladi:
 1. O‘zbekiston Respublikasi pochta to‘lovining davlat belgilari to‘g‘risida nizom ilovaga muvofiq tasdiqlansin.
 2. O‘zbekiston aloqa va axborotlashtirish agentligi bosh direktorining 2005-yil 19-sentabrdagi 226-son “O‘zbekiston Respublikasi pochta to‘lovining davlat belgilari va maxsus xotira tamg‘alari to‘g‘risida nizomni tasdiqlash haqida”gi buyrug‘i (ro‘yxat raqami 1516, 2005-yil 6-oktabr) (O‘zbekiston Respublikasi qonun hujjatlari to‘plami, 2005-yil, 40-son, 314-modda) o‘z kuchini yo‘qotgan deb hisoblansin.
 3. Mazkur qaror rasmiy e’lon qilingan kundan e’tiboran kuchga kiradi.
 Ushbu Nizom Umumjahon pochta konvensiyasi, Yozma xat-xabarlar reglamenti, O‘zbekiston Respublikasining “Pochta aloqasi to‘g‘risida”gi Qonuni, O‘zbekiston Respublikasi Vazirlar Mahkamasining 2004-yil 19-iyuldagi 339-son “Pochta aloqasi sohasidagi faoliyatni takomillashtirish to‘g‘risida”gi va 2018-yil 1-maydagi 318-son “O‘zbekiston Respublikasi Axborot texnologiyalari va kommunikatsiyalarini rivojlantirish vazirligi hamda O‘zbekiston Respublikasi Axborot texnologiyalari va kommunikatsiyalarini rivojlantirish vazirligi huzuridagi Aloqa, axborotlashtirish va telekommunikatsiya texnologiyalari sohasida nazorat bo‘yicha inspeksiya to‘g‘risidagi nizomlarni tasdiqlash haqida”gi qarorlariga muvofiq pochta markalarini nashr qilish, muomalaga kiritish va muomaladan chiqarish, buyurtma berish, tarqatish va sotish tartibini belgilaydi.
 1. Ushbu Nizom pochta markalarini nashr qilish, muomalaga kiritish va muomaladan chiqarish, ularga buyurtma berish, tarqatish va sotish masalalari bo‘yicha O‘zbekiston Respublikasi Axborot texnologiyalari va kommunikatsiyalarini rivojlantirish vazirligi (bundan buyon matnda Vazirlik deb yuritiladi), pochta aloqasi milliy operatori, pochta aloqasi operatorlari, provayderlari va pochta aloqasi xizmatlaridan foydalanuvchilar o‘rtasidagi o‘zaro munosabatlarni tartibga soladi.
 2. Ushbu Nizomda quyidagi asosiy tushunchalar qo‘llaniladi:
 ichki yozma xat-xabarlar — O‘zbekiston Respublikasi hududida adresatga jo‘natish va yetkazib berish uchun qabul qilinadigan yozma xat-xabarlar;
 hisobdan chiqarish — pochta jo‘natmasining jo‘natilganligini yoki olinganligini bildiruvchi, markadan takroran foydalanishning oldini olish maqsadida qo‘l shtempeli, shtempellash mashinasi yoki sharikli ruchka bilan qo‘yiladigan pochta markasidagi belgi yoki istalgan turdagi boshqa shtempellash belgisi;
 pochta to‘lovining davlat belgilari (PTDB) — pochta markalari hamda frankirlash mashinalarining pochta jo‘natmalariga pochta aloqasi xizmatlari haqi to‘langanligini tasdiqlash uchun tushiriladigan tamg‘asi;
 O‘zbekiston Respublikasi Maxsus xotira shtempellari izlarining katalogi — muhim sanalar yoki buyuk voqealar munosabati bilan chiqarilgan maxsus xotira shtempellari izlarining xronologik ro‘yxatini o‘zida ifodalaydigan ma’lumotnoma nashri;
 O‘zbekiston Respublikasi Pochta markalari katalogi — O‘zbekiston Respublikasida qo‘shimcha ma’lumotlar bilan chiqarilgan pochta markalarining xronologik ro‘yxatini o‘zida ifodalovchi ma’lumotnoma nashri;
 maxsus chiqarilgan (kommemorativ) marka — tarixiy sanalar, yubileylar yoki biror-bir voqealar, mavzuga bag‘ishlab bosib chiqariladigan pochta markasi;
 markalangan pochta konverti (varaqchasi) — bosmaxona usulida pochta markasi tasviri tushirilgan standart pochta konverti (standart pochta varaqchasi);
 xalqaro yozma xat-xabarlar — O‘zbekiston Respublikasi hududidan tashqariga jo‘natish uchun qabul qilinadigan va uning hududiga xorij davlatidan kelib tushadigan yoki tranzit orqali keladigan yozma xat-xabarlar;
 ustama bosish — pochta markasi bosilganidan keyin uning old tomoniga yangi nominal qiymatini belgilash yoki markaning boshqa elementlarini o‘zgartirish uchun tushirilgan har qanday matn yoki rasm;
 pochta aloqasining milliy operatori — O‘zbekiston Respublikasi Vazirlar Mahkamasining 2004-yil 19-iyuldagi 339-son “Pochta aloqasi sohasidagi faoliyatni takomillashtirish to‘g‘risida”gi qarori (O‘zbekiston Respublikasi qonun hujjatlari to‘plami, 2004-y., 29-son, 330-modda) bilan zimmasiga O‘zbekiston Respublikasi doirasida majburiy ravishda universal xizmatlar ko‘rsatish vazifasi yuklatilgan “O‘zbekiston pochtasi” aksiyadorlik jamiyati;
 pochta markasining nominal qiymati — yozma xat-xabarlarni jo‘natish bo‘yicha xizmatlarning pochta markasida arab raqamlari yoki lotin harflari bilan ko‘rsatiladigan qiymati;
 pochta markasining namunasi — pochta markasining eskiziga muvofiqligini tekshirish va keyingi nashr etishga tasdiqlash uchun qimmatli qog‘ozlar blanklarini ishlab chiqarish huquqiga ega tashkilotlar (bundan buyon matnda matbaa tashkiloti deb yuritiladi) tomonidan tayyorlangan “Namuna” yozuvi tushiriladigan, pochta markasining bosma loyihasi;
 pochta aloqasi operatori — mulk huquqi yoki boshqa ashyoviy huquqlar asosida pochta aloqasi tarmog‘iga egalik qiluvchi va faoliyatning asosiy turi sifatida pochta aloqasi xizmatlari ko‘rsatish huquqiga ega bo‘lgan yuridik shaxs;
 pochta markasining asli — pochta markasining eskizini tayyorlash uchun dastlabki asos bo‘lib hisoblanadigan rasm; 
 maxsus xotira shtempeli (MXSh) — muhim davlat voqealariga, tarixiy va xotira joylari hamda sanalar, ko‘rgazmalarga va hokazolarga bag‘ishlangan tadbirlarni o‘tkazishda pochta markalarini maxsus hisobdan chiqarish uchun qo‘llaniladigan shtempel;
 yozma xat-xabarlar — oddiy, buyurtma, qiymati e’lon qilingan xatlar va banderollar, oddiy, buyurtma pochta varaqchalari hamda oddiy, buyurtma sekogrammalar, shuningdek mayda paketlar;
 pochta aloqasi xizmatlaridan foydalanuvchi (foydalanuvchi) — pochta aloqasi xizmatlarining iste’molchisi bo‘lgan yuridik yoki jismoniy shaxs;
 pochta varaqchasi — o‘lchamlari Pochta aloqasi xizmatlarini ko‘rsatish qoidalarida (ro‘yxat raqami 2219, 2011-yil 18-aprel) (O‘zbekiston Respublikasi qonun hujjatlari to‘plami, 2011-y., 16-son, 167-modda) belgilangan, ochiq holda jo‘natiladigan maxsus blankdagi pochta, kuryerlik jo‘natmasining turi;
 pochta bloki — maxsus varaqda bir va undan ortiq qatorda bosilgan hamda markalarga nisbatan kengroq hoshiya bilan ajratilgan bitta yoki bir nechta pochta markasi;
 pochta markasi — badiiy tasvirga ega bo‘lgan, uning nominal qiymati va mamlakatini ko‘rsatgan holda, bosma usulda tayyorlangan pochta to‘lovining davlat belgisi;
 pochta taqvim shtempeli — pochta markalarini hisobdan chiqarish va/yoki pochta, kuryerlik jo‘natmalari, pul mablag‘larining pochta o‘tkazmalari blanklari va/yoki ilova hujjatlari, kvitansiyalarga pochta aloqasining tegishli obyekti nomi, pochta vagoni yo‘nalishi, sanani tushirish uchun mo‘ljallangan maxsus shtempel;
 pochta konverti — yozma xabarni o‘rash uchun xizmat qiladigan, yelimlash uchun klapanlari bo‘lgan, belgilangan o‘lchamlardagi to‘g‘ri to‘rtburchak shaklidagi qog‘ozli qobiq;
 pochta aloqasi provayderi — foydalanuvchilarga pochta aloqasi operatorlarining tarmog‘i orqali pochta, kuryerlik xizmatlari ko‘rsatuvchi yuridik shaxs;
 pochta markalari seriyasi — yagona mavzuga va muayyan voqeaga bag‘ishlangan, o‘xshash rasmiylashtirish uslubiga ega qator pochta markalari;
 standart pochta markasi — muomalaga ommaviy adad bilan chiqariladigan va yodgorlik bo‘lib hisoblanmaydigan pochta markasi;
 pochta aloqasi xizmatlariga tarif — pochta aloqasi xizmatlari ko‘rsatish uchun maxsus vakolatli organ, pochta aloqasi operatori yoki provayderi tomonidan qonunchilik hujjatlarida belgilangan tartibda o‘rnatiladigan to‘lov miqdori;
 mavzu rejasi — ma’lum davr ichida chiqarish rejalashtiriladigan, pochta markalari seriyasi va alohida pochta markalari, markalangan va filateliya mahsulotlari ro‘yxati;
 frankirlash mashinasi — yozma xat-xabarlarga pochta aloqasi xizmatlari uchun haq to‘langanligini, ushbu xat-xabarlar qabul qilingan sanani va boshqa axborotni tasdiqlovchi tamg‘a izlarini tushirishga mo‘ljallangan mashina;
 markalangan badiiy pochta konverti (varaqchasi) — bosmaxona usulida pochta markasi tasviri va badiiy illyustratsiya tushirilgan standart pochta konverti (standart pochta varaqchasi);
 asl marka tushirilgan markalangan badiiy pochta konverti (varaqchasi) — bosmaxona usulida pochta markasi tasviri tushirilgan markalangan badiiy pochta konverti bo‘lib, pochta markasi ushbu konvert (varaqcha)dan alohida chiqarilmagan;
 elektron marka — oddiy va buyurtma xatlar, pochta varaqchalari va banderollarga tushirish uchun mo‘ljallangan, qo‘shimcha axborot kiritilgan, pochta aloqasi xizmatlariga to‘lovni tasdiqlovchi shtrixli pochta identifikatori ko‘rinishidagi pochta markasi;
 pochta markasining eskizi — pochta markasining namunasini tayyorlash uchun dastlabki asos bo‘lib hisoblanadigan rasm.
 3. PTDB Umumjahon pochta konvensiyasi, Yozma xat-xabarlar reglamenti, O‘zbekiston Respublikasining “Pochta aloqasi to‘g‘risida”gi Qonuni, Pochta aloqasi xizmatlarini ko‘rsatish qoidalariga (ro‘yxat raqami 2219, 2011-yil 28-aprel) muvofiq oddiy va buyurtma ichki va xalqaro yozma xat-xabarlarni jo‘natish bo‘yicha pochta aloqasi operatorlari, provayderlari tomonidan taqdim etiladigan pochta aloqasi xizmatlariga haq to‘lash uchun mo‘ljallangan.
 4. “Pochta aloqasi to‘g‘risida”gi Qonunning 6-moddasiga muvofiq PTDB namunalarini tasdiqlash, PTDB davlat kolleksiyasini shakllantirish va frankirlash mashinalaridan foydalanish tartibini belgilash Vazirlik tomonidan amalga oshiriladi.
 5. Frankirlash mashinasi tamg‘asining pochta aloqasi xizmatlari uchun haq to‘langanligini tasdiqlovchi izi quyidagilarni o‘z ichiga olishi kerak:
 lotin harflari bilan davlat tilida yozilgan davlatning nomi — “O‘zbekiston”;
 arab raqamlari yoki lotin harflari bilan to‘lov summasi;
 frankirlash mashinasining ro‘yxat raqami.
 Majburiy bo‘lmagan tartibda pochta aloqasi xizmatlari uchun haq to‘langanligini tasdiqlovchi frankirlash mashinasi tamg‘asining izi “Pochta” (“Pochta”) so‘zini o‘z ichiga olishi mumkin.
 6. O‘zbekiston Respublikasida nashr qilingan PTDB ommaviy ko‘rib chiqilishi uchun Vazirlik Pochta to‘lovi davlat belgilarining davlat kolleksiyasini shakllantiradi. Pochta to‘lovi davlat belgilarining davlat kolleksiyasi tarkibi, vazifasi, uni shakllantirish, hisobga olish va saqlash tartibi Pochta to‘lovi davlat belgilarining davlat kolleksiyasi to‘g‘risidagi nizom (ro‘yxat raqami 2077, 2010-yil 4-fevral) (O‘zbekiston Respublikasi qonun hujjatlari to‘plami, 2010-y., 5-son, 49-modda) bilan belgilanadi.
 7. Pochta markalari, markalangan pochta konvertlari (varaqchalari), markalangan badiiy pochta konvertlari (varaqchalari), shu jumladan asl marka tushirilgan markalangan badiiy pochta konvertlari (varaqchalari)ni rejalashtirish, nashr etilishini tashkil qilish va ular bilan ta’minlash pochta aloqasi milliy operatori (bundan buyon matnda milliy operator deb yuritiladi) tomonidan amalga oshiriladi.
 8. Pochta markalari Umumjahon pochta konvensiyasi, O‘zbekiston Respublikasining Konstitutsiyasi, qonunlari va boshqa normativ-huquqiy hujjatlarga muvofiq bo‘lishi kerak .
 Pochta markalari o‘z mavzularida O‘zbekiston Respublikasi hududida yashayotgan xalqlarning madaniy va tarixiy merosini, o‘simlik va hayvonot dunyosini, barcha bilimlar sohasidagi erishilgan yutuqlarni, ichki va xalqaro hayot va filateliyadagi asosiy voqea-hodisalarni aks ettirishi kerak. 
 9. Pochta markalari O‘z DSt 1129:2007 “Pochta markalari. Texnik shartlar” va ushbu Nizom talablariga mos kelishi kerak.
 10. Pochta markalari, markalangan pochta konvertlari (varaqchalari), markalangan badiiy pochta konvertlari (varaqchalari)ni, shu jumladan asl marka tushirilgan markalangan badiiy pochta konvertlari (varaqchalari)ni nashr qilish pochta aloqasi operatorlari, provayderlari, filatelistlar va foydalanuvchilarning ehtiyojlarini yanada to‘liq qondirilishini hisobga olib amalga oshiriladi.
 11. Pochta markalari, markalangan pochta konvertlari (varaqchalari), markalangan badiiy pochta konvertlari (varaqchalari)ni, shu jumladan asl marka tushirilgan markalangan badiiy pochta konvertlari (varaqchalari)ni ishlab chiqarish uchun buyurtmalarni joylashtirish milliy operator tomonidan amalga oshiriladi.
 12. Pochta markalari, markalangan pochta konvertlari (varaqchalari), markalangan badiiy pochta konvertlari (varaqchalari), shu jumladan asl marka tushirilgan markalangan badiiy pochta konvertlari (varaqchalari) matbaa tashkilotlarida bosiladi.
 Pochta markalari, markalangan pochta konvertlari (varaqchalari), markalangan badiiy pochta konvertlari (varaqchalari), shu jumladan asl marka tushirilgan markalangan badiiy pochta konvertlari (varaqchalari) qonunchilik hujjatlariga muvofiq rasmiylashtirilgan shartnomalar bo‘yicha chet elda bosilishi mumkin. 
 13. Pochta markalari, asl marka tushirilgan markalangan badiiy pochta konvertlari (varaqchalari) tasdiqlangan Pochta markalari, markalangan va filateliya mahsulotlarini nashr qilish mavzu rejalari asosida nashr qilinadi va tayyor bo‘lishiga ko‘ra Vazirlik tomonidan muomalaga kiritiladi.
 Pochta markalari, asl marka tushirilgan markalangan badiiy pochta konvertlari (varaqchalari)ni muomalaga kiritish sanasi Vazirlik tomonidan belgilanadi va milliy operator tomonidan pochta aloqasi operatorlari, provayderlari, filatelistlar va foydalanuvchilar e’tiboriga yetkaziladi.
 Markalangan pochta konvertlari (varaqchalari), markalangan badiiy pochta konvertlari (varaqchalari) tayyorlovchi korxonalardan olinishiga ko‘ra milliy operatorning buyruqlari bilan muomalaga kiritiladi.
 Milliy operator muomalaga kiritilayotgan pochta markalari va pochta bloklarining tartib raqamini (identifikatsiya raqamlari)ni yuritadi. Pochta markasiga va pochta blokiga identifikatsiya raqami ularning muomalaga kiritilishi bilan Vazirlik tomonidan beriladi.
 14. Milliy operator filatelistlar va foydalanuvchilar uchun O‘zbekiston Respublikasining Pochta markalari katalogi va boshqa reklama mahsulotini chiqaradi.
 O‘zbekiston Respublikasining Pochta markalari katalogiga pochta markalari to‘g‘risidagi qo‘shimcha ma’lumotlar kiritiladi: chiqarilgan sana, identifikatsiya raqami, chiqarilgan markalar bag‘ishlangan seriya yoki voqea-hodisaning nomi, rassom yoki dizaynerning F.I.O., tasvirning qisqacha izohi, rangi, bosish usuli, qog‘oz turi, pochta markasi (pochta bloki)ning o‘lchami, varaqdagi pochta markalarining miqdori, perforatsiya to‘g‘risida axborot, nominal qiymati, adadi va boshqalar.
 O‘zbekiston Respublikasi Pochta markalarining katalogini chiqarish davriyligi milliy operator tomonidan belgilanadi.
 15. Pochta markalari, asl marka tushirilgan markalangan badiiy pochta konvertlari (varaqchalari)ni chiqarish bo‘yicha amaliy ish Vazirlik qoshida tashkil etiladigan Pochta emissiyalari bo‘yicha komissiya va Badiiy kengash ishtirokida milliy operator tomonidan ishlab chiqiladigan istiqbol va har yillik pochta markalari, markalangan va filateliya mahsulotlarini nashr qilish mavzu rejalari asosida tuziladi.
 Pochta emissiyalari bo‘yicha komissiya vazifalariga quyidagilar kiradi:
 emissiya siyosatining umumiy prinsiplarini belgilash;
 pochta markalari, markalangan va filateliya mahsulotlarini nashr qilish mavzu rejalarini ko‘rib chiqish.
 Pochta emissiyalari bo‘yicha komissiya Axborot texnologiyalari va kommunikatsiyalarini rivojlantirish vazirining o‘rinbosarlaridan biri tomonidan boshqariladi, uning tarkibiga Vazirlik, milliy operator, O‘zbekiston Respublikasi Madaniyat vazirligi hamda boshqa tegishli vazirliklar va idoralarning mutaxassislari, O‘zbekiston filatelistlari jamiyatining vakillari kiritilishi mumkin.
 Badiiy kengash vazifasiga kichik bosma shakldagi asarlarda O‘zbekiston Respublikasi hududida yashayotgan xalqlarning madaniy va tarixiy merosini, o‘simlik va hayvonot dunyosini, barcha bilimlar sohasidagi erishilgan yutuqlarni, ichki va xalqaro hayotdagi asosiy voqea-hodisalarni aks ettirish bo‘yicha nashr qilishga tayyorlangan ishlarning badiiy darajasini belgilash, shuningdek boshqa vazifalar kiradi.
 Badiiy kengash tarkibiga Vazirlik, milliy operator mutaxassislari, kichik shakllar janri bo‘yicha ixtisoslashgan rassomlar va san’atshunoslar, tegishli vazirliklar va idoralarning mutaxassislari, O‘zbekiston Filatelistlar jamiyatining vakillari kirishi mumkin. 
 Pochta emissiyalari bo‘yicha komissiya va Badiiy kengash to‘g‘risidagi nizomlar va ularning shaxsiy tarkibi tegishli vazirliklar va idoralar bilan kelishuv bo‘yicha Axborot texnologiyalari va kommunikatsiyalarini rivojlantirish vaziri tomonidan tasdiqlanadi.
 16. Markalangan pochta konvertlari (varaqchalari), markalangan badiiy pochta konvertlari (varaqchalari)ni chiqarish bo‘yicha amaliy ish milliy operator tomonidan ishlab chiqiladigan hamda tasdiqlanadigan istiqbol va har yillik markalangan va filateliya mahsulotlarini nashr qilish mavzu rejalari asosida amalga oshiriladi.
 17. Mavzu rejalarini shakllantirishda quyidagi prinsiplar hisobga olinadi:
 a) atoqli jamoat va davlat arboblari, fan va madaniyat, san’at arboblari tug‘ilgan kunidan 25 yilga karrali sana bilan, ammo vafotidan keyin kamida 10 yil o‘tgandan so‘ng yubileylarga chiqariladigan pochta markalari, markalangan badiiy pochta konvertlari (varaqchalari)da, shu jumladan asl marka tushirilgan markalangan badiiy pochta konvertlari (varaqchalari)da tasvirlanishi mumkin.
 Mavzuga bag‘ishlangan seriyalarni chiqarish hollarida ushbu talabdan chetga chiqishga yo‘l qo‘yiladi.
 Ushbu kichik bandda ko‘rsatilgan shaxslarni pochta markalari, markalangan badiiy pochta konvertlari (varaqchalari)da, shu jumladan asl marka tushirilgan markalangan badiiy pochta konvertlari (varaqchalari)da tasvirlash qonunchilik hujjatlariga muvofiq bajariladi. 
 b) tarixiy ahamiyatga ega voqea-hodisalar, Qoraqalpog‘iston Respublikasi, O‘zbekiston Respublikasi tarkibiga kiradigan viloyatlar va shaharlar, shuningdek tashkilotlar, shu jumladan muassasalar, o‘quv muassasalari tashkil etilganligi yubileylari pochta markalari, markalangan badiiy pochta konvertlari (varaqchalari)da, shu jumladan asl marka tushirilgan markalangan badiiy pochta konvertlari (varaqchalari)da 50 yilga karrali sanalar bo‘yicha tasvirlanishi mumkin.
 Mavzuga bag‘ishlangan seriyalarni chiqarish hollarida ushbu talabdan chetga chiqishga yo‘l qo‘yiladi.
 v) pochta markalarida ustama bosishlarni tayyorlash Vazirlikning qaroriga ko‘ra alohida hollarda amalga oshiriladi.
 18. Pochta markalari, markalangan va filateliya mahsulotlarini nashr qilish mavzu rejasini shakllantirish Vazirlikning topshiriqlari, davlat, jamoat va boshqa tashkilotlar, O‘zbekiston filatelistlar jamiyati, jismoniy shaxslarning takliflari asosida milliy operator tomonidan har yili, rejalashtiriladigan yildan oldin keladigan yilning 1-martigacha amalga oshiriladi. 
 19. Pochta markalari, markalangan va filateliya mahsulotlarini nashr qilish har yilgi mavzu rejalarining loyihalari Badiiy kengashda ma’qullangandan keyin milliy operator tomonidan rejalashtirilayotgan yildan oldingi yilning 1-apreligacha Pochta emissiyalari bo‘yicha komissiyaga taqdim etiladi.
 Pochta markalari, markalangan va filateliya mahsulotlarini nashr qilish mavzu rejasining loyihasi Pochta emissiyalari bo‘yicha komissiya tomonidan ko‘rib chiqilgandan keyin Axborot texnologiyalari va kommunikatsiyalarini rivojlantirish vaziriga tasdiqlash uchun kiritiladi.
 20. Pochta markalari, markalangan va filateliya mahsulotlarini nashr qilish mavzu rejasi rejalashtirilayotgan yildan oldingi yilning 1-mayigacha tasdiqlanishi kerak.
 21. Pochta markalari standart markalar va maxsus chiqariladigan (kommemorativ) markalar ko‘rinishida chiqariladi.
 Maxsus chiqariladigan (kommemorativ) markalar pochta markalari, seriyalar, pochta bloklari, kichik varaqlari, ulanmalar va boshqa filateliya mahsuloti ko‘rinishida tayyorlanadi. 
 22. Standart pochta markalari seriyalarini nashr qilish pochta aloqasi xizmatlari uchun pochta aloqasi xizmatlariga tarif o‘zgarganda ommaviy adad bilan, shuningdek pochta markasining mavzusi o‘zgarganda 5 yilda kamida bir marta amalga oshiriladi.
 Standart chiqarilgan markalarning sarflanishiga ko‘ra pochta aloqasi operatorlari, provayderlarining mavjud ehtiyojini hisobga olgan holda ular qo‘shimcha nashr qilinadi.
 23. Rejadan tashqari pochta markalari, asl marka tushirilgan markalangan badiiy pochta konvertlari (varaqchalari)ni nashr qilish ushbu Nizomga muvofiq Vazirlikning qarori asosida amalga oshiriladi.
 Rejadan tashqari pochta markalari, asl marka tushirilgan markalangan badiiy pochta konvertlari (varaqchalari)ni chiqarish (shu jumladan, ustama bosishlarni tayyorlash) bo‘yicha takliflar ularni muomalaga kiritish rejalashtirilgan sanasidan 6 oy oldin ko‘rib chiqish uchun qabul qilinadi. 
 Alohida hollarda ko‘rsatilgan muddat qisqartirilishi mumkin.
 24. Har yilgi pochta markalari, markalangan va filateliya mahsulotlarini nashr qilish mavzu rejalari 50 tagacha mavzuli pochta markalari (standart chiqariladigan markalarni hisobga olmasdan), 10 tagacha mavzuli asl marka tushirilgan markalangan badiiy pochta konvertlari (varaqchalari)ni chiqarishni ko‘zda tutadi.
 Markalangan pochta konvertlari (varaqchalari), markalangan badiiy pochta konvertlari (varaqchalari) mavzularining miqdori har yili milliy operator tomonidan belgilanadi.
 25. Pochta markalarining nominal qiymati O‘zbekiston Respublikasi hududida amal qiluvchi pochta aloqasi xizmatlari uchun tariflarga mos keladi. 
 Pochta markalarining nominal qiymatini milliy operator belgilaydi.
 26. Pochta markalarining adadlari milliy operator tomonidan o‘z ehtiyojlarini, pochta aloqasi operatorlari, provayderlari, foydalanuvchilarning ehtiyojlarini va zarur zaxirani shakllantirishni hisobga olib belgilanadi.
 Milliy operatorga pochta markalari adadlarining bir qismini hisobdan chiqarilgan ko‘rinishda tayyorlashga ruxsat beriladi. Pochta markalarini hisobdan chiqarish milliy operator tomonidan belgilanadigan o‘yib tushirish orqali taqvim shtempeli yordamida bajariladi va bosmaxona usulida hamda shtempellash mashinasini qo‘llash yoki qo‘lda amalga oshirilishi mumkin. Hisobdan chiqarilgan ko‘rinishda chiqarish uchun pochta markalarining adadi milliy operator tomonidan belgilanadi.
 27. Mavzu rejalari tasdiqlanganidan keyin milliy operator chiqarish uchun rejalashtirilgan pochta markalari, markalangan badiiy pochta konvertlari (varaqchalari), shu jumladan asl marka tushirilgan markalangan badiiy pochta konvertlari (varaqchalari)ning asl nusxalarini va eskizlarini ishlab chiqadi. Buning uchun miniatyura sohasida ish tajribasiga ega bo‘lgan rassomlar jalb etiladi, eng yaxshi mavzular va rasmlar tanlovlari tashkil etiladi.
 28. Pochta markalari, asl marka tushirilgan markalangan badiiy pochta konvertlari (varaqchalari)ning asl nusxalari va eskizlari Badiiy kengash tomonidan ko‘rib chiqiladi, zarur bo‘lganda, ushbu mavzu bo‘yicha mutaxassislar bilan kelishiladi.
 Badiiy kengash tomonidan ma’qullangan pochta markalari, markalangan badiiy pochta konvertlari (varaqchalari), asl marka tushirilgan markalangan badiiy pochta konvertlari (varaqchalari)ning eskizlari matbaa tashkilotlariga pochta markalari, markalangan badiiy pochta konvertlari (varaqchalari), asl marka tushirilgan markalangan badiiy pochta konvertlari (varaqchalari)ning namunalarini tayyorlash uchun topshiriladi.
 29. Pochta markalari, asl marka tushirilgan markalangan badiiy pochta konvertlari (varaqchalari)ning namunalari Axborot texnologiyalari va kommunikatsiyalarini rivojlantirish vaziri tomonidan tasdiqlanadi.
 Markalangan pochta konvertlari (varaqchalari), markalangan badiiy pochta konvertlari (varaqchalari)ning namunalari milliy operator tomonidan tasdiqlanadi.
 30. Pochta markalarida quyidagi ma’lumot bo‘lishi kerak:
 lotin harflari bilan davlat tilida yozilgan davlatning nomi — “O‘zbekiston”;
 arab raqamlari yoki lotin harflari bilan yozilgan nominal qiymati; 
 chiqarilgan yili. 
 Majburiy bo‘lmagan tartibda pochta markalarida “Pochta” (“Pochta”) so‘zi bo‘lishi mumkin.
 Mutlaq mualliflik huquqlari egasi o‘z huquqlari to‘g‘risida xabardor qilish uchun pochta markalarida mualliflik huquqining muhofaza belgisidan foydalanishi mumkin bo‘lib, bu belgi har bir nusxada aks ettiriladi va quyidagi uch elementdan iborat bo‘ladi:
 aylana ichidagi lotincha “S” harfi;
 mutlaq mualliflik huquqlari egasining F.I.O. (nomi);
 pochta markasi birinchi marta chop etilgan yil.
 Yozuvlar aniq o‘qiladigan bo‘lishi kerak, ularning pochta markasidagi joylashishi mavzuning kompozitsion yechimi bilan qat’iy belgilanadi.
 Pochta markalari, markalangan badiiy pochta konvertlari (varaqchalari), shu jumladan asl marka tushirilgan markalangan badiiy pochta konvertlari (varaqchalari)da asardan foydalanish uchun mutlaq mualliflik huquqlari qonunchilik hujjatlariga muvofiq asar muallifi bilan tuzilgan shartnomalar asosida milliy operatorga tegishli. Shaxsiy nomulkiy huquqlar asar muallifida saqlanib qoladi.
 31. Pochta markalari, asl marka tushirilgan markalangan badiiy pochta konvertlari (varaqchalari) hamda ularni ishlab chiqish va ishlab chiqarish bilan bog‘liq barcha materiallarning (bundan buyon matnda arxiv materiali deb yuritiladi) tasdiqlangan namunalarini saqlash uchun milliy operator tomonidan Pochta markalari, markalangan va filateliya mahsulotlari arxivi (bundan buyon matnda Arxiv deb yuritiladi) tashkil etiladi.
 Pochta markalari, asl marka tushirilgan markalangan badiiy pochta konvertlari (varaqchalari) muomalaga kiritilganidan keyin arxiv materiali, shuningdek muomalaga kiritilgan pochta markalari, asl marka tushirilgan markalangan badiiy pochta konvertlari (varaqchalari)ning har bir turidan 300 tadan nusxa miqdorida Arxivga saqlash uchun topshiriladi. 
 Pochta markalari, asl marka tushirilgan markalangan badiiy pochta konvertlari (varaqchalari)ning qolgan adadi milliy operatorning omborida saqlanadi. Ombordan pochta markalarini berish tartibi milliy operator tomonidan belgilanadi.
 32. Pochta markalari muomalaga kiritilganidan keyin milliy operator Yozma xat-xabarlar reglamentining qoidalariga muvofiq Umumjahon pochta ittifoqining Xalqaro byurosiga rasmiy xabar yuboradi. 
 Pochta markalari, markalangan badiiy pochta konvertlari (varaqchalari), shu jumladan asl marka tushirilgan markalangan badiiy pochta konvertlari (varaqchalari)ning nashr qilinganligi to‘g‘risidagi axborot ommaviy axborot vositalariga yuboriladi, Vazirlik, milliy operator saytlarida va xalqaro kataloglarda joylashtiriladi.
 33. Milliy operator keyingi yil uchun tasdiqlangan pochta markalari, markalangan va filateliya mahsulotlarini nashr qilish mavzu rejalarini joriy yilning 1-iyuligacha o‘z tarkibiy bo‘linmalari, pochta aloqasi operatorlari, provayderlariga yetkazadi.
 Pochta aloqasi operatorlari, provayderlari foydalanuvchilarning ehtiyojlarini yanada to‘liq qondirishni hisobga olgan holda milliy operatordan pochta markalari, markalangan pochta konvertlari (varaqchalari), markalangan badiiy pochta konvertlari (varaqchalari), shu jumladan asl marka tushirilgan markalangan badiiy pochta konvertlari (varaqchalari)ni olish uchun talabnomalarni shakllantiradilar. Talabnoma milliy operatorga rejalashtirilayotgan yildan oldingi yilning 1-oktabridan kechiktirmay beriladi.
 34. Pochta markalariga buyurtma berish va ularni tarqatish milliy operator tomonidan amalga oshiriladi.
 35. Pochta markalarini sotish ular muomalaga kiritilgan kundan boshlab nominal qiymati bo‘yicha pochta aloqasi operatorlari, provayderlari, pochta markalarini sotish bo‘yicha agentlar tomonidan amalga oshiriladi.
 36. Standart pochta markalari, markalangan pochta konvertlari (varaqchalari), markalangan badiiy pochta konvertlari (varaqchalari), shu jumladan asl marka tushirilgan markalangan badiiy pochta konvertlari (varaqchalari) pochta aloqasi operatorlari, provayderlari, pochta markalarini sotish bo‘yicha agentlar tomonidan sotiladi va ularning zaxiralaridan to‘liq foydalanilguncha yoki muomaladan chiqarilguncha qo‘llaniladi. 
 37. Maxsus chiqariladigan (kommemorativ) markalar pochta operatorlari, provayderlari, pochta markalarini sotish bo‘yicha agentlar tomonidan ular muomalaga kiritilgan kundan boshlab uch yil davomida sotiladi. Ko‘rsatilgan muddat tugaganidan keyin maxsus chiqariladigan (kommemorativ) markalar Vazirlikning qarori bilan sotuvdan olinadi va sotuvdan olinganidan keyin bir oy muddat ichida belgilangan tartibda milliy operatorga qaytarilishi kerak.
 Aholi, tashkilotlarda bo‘lgan, sotuvdan olingan maxsus chiqariladigan (kommemorativ) markalar pochta aloqasi xizmatlari uchun amaldagi tariflarga muvofiq ichki va xalqaro yozma xat-xabarlarni jo‘natish bo‘yicha xizmatlarning to‘lovi uchun haqiqiydir.
 38. Ustama bosilgan pochta markalarini sotish ularni muomalaga kiritish bo‘yicha Vazirlik qarorlarida belgilanadigan muddatlarda amalga oshiriladi.
 39. Pochta markalarini muomaladan chiqarish Vazirlikning qarori bilan amalga oshiriladi.
 Muomaladan chiqarilgan pochta markalari ichki va xalqaro yozma xat-xabarlarni jo‘natish bo‘yicha xizmatlarning to‘lovi uchun haqiqiy emas.
 40. Sotuvdan olingan yoki muomaladan chiqarilgan pochta markalari kolleksiyaga oid filateliya materiali bo‘lib hisoblanadi va milliy operatorning tarkibiy bo‘linmalari, filateliya magazinlari, savdo agentlari orqali preyskurantdagi narxlar bo‘yicha sotiladi.
 Preyskurantdagi narxlar qonunchilik hujjatlariga muvofiq milliy operator tomonidan belgilanadi.
 41. Pochta markalarini tashqi bozorga yetkazib berish chet ellik sheriklar bilan kontraktlar (shartnomalar) asosida milliy operator tomonidan qonunchilik hujjatlariga muvofiq amalga oshiriladi. 
 42. Elektron marka quyidagi axborotni o‘z ichiga olishi kerak:
 elektron markaning yagona identifikatsiya raqami;
 pochta jo‘natmasini jo‘natish narxi;
 jo‘natuvchi va oluvchi nomi (fuqarolar uchun — F.I.O., yuridik shaxslar uchun — to‘liq nomi) va ularning joylashgan eri (pochta manzili);
 pochta jo‘natmasining toifasi (oddiy, buyurtma);
 pochta jo‘natmasining og‘irligi.
 Elektron marka pochta jo‘natmasi to‘g‘risidagi boshqa axborotni ham o‘z ichiga olishi mumkin.
 43. Elektron marka Internet orqali masofadan turib sotib olinadi va konvertga (qog‘oz varag‘iga) bevosita foydalanuvchining ofisida standart dasturiy vositalar yordamida yoki uyidagi kompyuter yordamida bosib chiqariladi.
 44. Elektron markalarni tarqatish milliy operator tomonidan amalga oshiriladi.
 45. Davlat ahamiyatidagi muhim voqealar va tarixiy xotira joylari hamda sanalarga bag‘ishlangan tadbirlarni o‘tkazishda pochta markalarini maxsus hisobdan chiqarish uchun taqvim pochta shtempellarining bir turi bo‘lib hisoblanadigan MXSh qo‘llaniladi. Ular standart shakldagi shtempellardan o‘zining tashqi bezatilishi (qo‘shimcha matn, rasm), ularni qo‘llash maqsadlari va usuli bilan farqlanadi.
 46. MXSh Vazirlikning qarori bilan muomalaga kiritiladi va milliy operatorning tarkibiy bo‘linmalarida jo‘natiladigan yozma xat-xabarlarni maxsus hisobdan chiqarish uchun xizmat qiladi.
 47. MXShni bevosita rejalashtirish va tayyorlash milliy operator zimmasiga yuklanadi.
 48. MXSh qayd qilingan yoki o‘tkazma taqvim sanasi bilan chiqariladi.
 49. MXSh tayyorlanishini rejalashtirish davlat, jamoat va boshqa tashkilotlar, O‘zbekiston filatelistlar jamiyatining takliflari asosida pochta markalari, markalangan va filateliya mahsulotlarini nashr qilish mavzu rejalarini tuzishda milliy operator tomonidan amalga oshiriladi.
 Milliy operatorga rejalashtirilayotgan yildan oldingi yilning 1-martigacha kelib tushgan talabnomalar ko‘rib chiqish uchun qabul qilinadi.
 50. Rejadan tashqari MXShni tayyorlash ushbu Nizomga muvofiq Vazirlikning qarori asosida amalga oshiriladi.
 Rejadan tashqari MXShni tayyorlash bo‘yicha takliflar ularni qo‘llash sanasidan 4 oy oldin ko‘rib chiqish uchun qabul qilinadi.
 51. MXSh izlarining eskizlari Badiiy kengash tomonidan ko‘rib chiqiladi, zarur bo‘lganda, ushbu mavzu bo‘yicha mutaxassislar bilan kelishiladi.
 Badiiy kengash tomonidan ma’qullangan MXSh izlarining eskizlari Axborot texnologiyalari va kommunikatsiyalarini rivojlantirish vaziri tomonidan tasdiqlanadi.
 52. MXShni tayyorlash Axborot texnologiyalari va kommunikatsiyalarini rivojlantirish vaziri tomonidan tasdiqlangan MXSh izlarining eskizlariga muvofiq bajariladi.
 Bir matn va rasmli MXShning bir nechta nusxalarini tayyorlashda har bir nusxa raqam yoki harf bilan farqlanishi kerak.
 53. MXShda milliy operator tarkibiy bo‘linmalarining nomi davlat tilida lotin harflari bilan ko‘rsatiladi.
 Buyurtmachining xohishiga ko‘ra MXShdagi voqea-hodisa yoki yubiley sanasi to‘g‘risidagi matn davlat va/yoki boshqa tilda bajarilishi mumkin. 
 54. MXSh maxsus hisobdan chiqarishni o‘tkazishdan oldin 10 kundan kechiktirmay Vazirlikning qarori bilan muomalaga kiritiladi, qarorda MXSh nomi, uni qo‘llash vaqti va joyi, foydalanilayotgan mastikaning rangi, rasmning qisqacha tavsifi, muallif to‘g‘risidagi ma’lumotlar ko‘rsatiladi.
 55. Milliy operator maxsus hisobdan chiqarish o‘tkazilishidan 1 oy oldin o‘z tarkibiy bo‘linmalarini MXShni qo‘llash joyi, muddatlari va maxsus hisobdan chiqarish uchun chiqarilayotgan pochta markalari va shu bilan bog‘liq filateliya materiallari to‘g‘risida xabardor qiladi.
 Milliy operator muomalaga kiritilayotgan MXShning tartib bo‘yicha raqamlanishi (identifikatsiya raqamlari)ni yuritadi. MXShga identifikatsiya raqami u muomalaga kiritilganidan keyin Vazirlikning qarori bilan beriladi.
 Milliy operator O‘zbekiston Respublikasi MXSh izlarining katalogini chiqaradi. O‘zbekiston Respublikasi MXSh izlarining katalogini chiqarish davriyligi milliy operator tomonidan belgilanadi. Katalogda shtempel chiqarilishi bilan bog‘liq voqea-hodisa, maxsus hisobdan chiqarishni o‘tkazish sanasi va joyi ko‘rsatiladi, shtempel rasmi va izining tavsifi, shtempelning identifikatsiya raqami va o‘lchami, muallif to‘g‘risidagi ma’lumotlar beriladi.
 56. Milliy operator tarkibiy bo‘linmalar MXShni olishlarini hisobga olib, maxsus hisobdan chiqarishlarni o‘tkazishdan uch kun oldin MXShni qo‘llash joylariga yuboradi.
 57. MXShdan foydalanish faqat maxsus hisobdan chiqarishlar uchun milliy operatorning muayyan tarkibiy bo‘linmalari tomonidan Vazirlikning qarori bilan belgilangan muddat davomida amalga oshiriladi.
 Ayrim holatlarda Vazirlik maxsus hisobdan chiqarishni o‘tkazish muddatini uzaytirishi mumkin.
 58. MXSh bilan O‘zbekiston Respublikasi hududida muomalada bo‘lgan pochta markalari hisobdan chiqariladi. MXSh bilan hisobdan chiqarish yozma xat-xabarlar jo‘natish uchun qabul qilinganda bajariladi.
 MXSh izlari muomaladan chiqarilgan, ilgari maxsus hisobdan chiqarilgan pochta markalariga, shuningdek chet el filateliya materialiga qo‘yilmaydi.
 Manzili ko‘rsatilmagan konvertlarga MXSh izlarining qo‘yilishiga yo‘l qo‘yiladi. 
 59. Maxsus hisobdan chiqarish o‘tkazilayotgan milliy operatorning tarkibiy bo‘linmalari ommaviy axborot vositalari yoki joylardagi e’lonlar orqali aholi va O‘zbekiston filatelistlar jamiyatini MXShni qo‘llash muddatlari va joyi to‘g‘risida xabardor qiladilar.
 60. Milliy operatorning tarkibiy bo‘linmalarida oldindan, maxsus hisobdan chiqarish o‘tkazilgunga qadar, maxsus hisobdan chiqarilishi kerak bo‘lgan yozma xat-xabarlarni solish uchun maxsus pochta qutilari o‘rnatiladi.
 Yozma xat-xabarlar maxsus hisobdan chiqarilganidan keyin adresatlarga jo‘natiladi. 
 61. Milliy operatorning tarkibiy bo‘linmasi maxsus hisobdan chiqarish iltimosi bilan boshqa hududlardan kelib tushgan yozma xat-xabarlarga shtempel izini qo‘yishga majbur.
 MXShdan to‘g‘ri foydalanish va uning saqlanishi uchun javobgarlik maxsus hisobdan chiqarish o‘tkazilayotgan milliy operator tarkibiy bo‘linmalarining rahbarlari zimmasiga yuklanadi.
 62. MXSh milliy operatorning tarkibiy bo‘linmalarida belgilangan tartibda saqlanadi va maxsus hisobdan chiqarish tugatilgan kundan boshlab keyingi kundan kechiktirmay qaytarilishi kerak.
 63. MXSh qaytarilgandan keyin milliy operator O‘zbekiston Filatelistlar jamiyati va filateliya magazinlarining buyurtmalari bo‘yicha filateliya materialini maxsus hisobdan chiqaradi, so‘ngra MXShda kertik bajariladi va ular Arxivga saqlash uchun topshiriladi.
 64. Qalbaki PTDBlarini sotish maqsadida tayyorlaganlikda yoki sotganlikda, shuningdek frankirlash mashinalarining oldindan ma’lum qalbakilashtirilgan tamg‘a izlaridan foydalanganlikda aybdor shaxslar qonunchilik hujjatlarida belgilangan tartibda javobgar bo‘ladilar.
 65. Ushbu Nizom O‘zbekiston Respublikasi Madaniyat va sport ishlari vazirligi, Xususiylashtirish, monopoliyadan chiqarish va raqobatni rivojlantirish davlat qo‘mitasi, Intellektual mulk agentligi bilan kelishilgan.